"Wat het hulle nou eintlik hiermee bereik? Miljoene rande se inkomsteverlies en die vernietiging van nóg 'n gevestigde boot- en seiljagklub met 'n trotse geskiedenis - en dit net om 'n kastige SEB-maatskappytjie met bedenklike credentials te bevoordeel?"
Dit was van die kommentare van omgekrapte lede van die voormalige Mosselbaai Boot- en Seiljagklub nadat dit aan die lig gekom het dat die Transnet Hawe-owerheid (TNPA) uiteindelik regstappe doen om die huurooreenkoms met Mossel Bay Waterfront (PTY) ltd te beëindig.
Dié maatskappy onder eienaarskap van Albe en Verna Durand, waarvan 'n onbekende swart vrou glo die meerderheidsaandele van 52% besit, het glo nog geen huurgeld betaal sedert hulle die huurooreenkoms van die perseel by die Seiljagklub oorgeneem het nie. Die uitstaande huurgeld beloop glo bykans R4 miljoen.
Dit kom nadat TNPA aan die begin van 2019 die seiljagklub ondanks hewige regsgedinge en 'n hooggeregshof-appélaansoek gedwing het om die perseel te ontruim sodat die Waterfront kan oorneem.
Die Mosselbaai Boot- en Seiljagklub het TNPA se besluit tot in die hoogste hof beveg, maar moes in 2019 die aftog blaas toe die appélhof ook bevind het die huurooreenkoms met Mossel Bay Waterfront is geldig.
Die Durands se bestuurstyl en geesdriftige planne om die perseel in 'n meer inklusiewe toeriste-aantreklikheid te omskep met 'n spog-restaurant en groot buitelug-dek, asook vlooimark-stalletjies en vermaak, het van die begin af die wenkbroue laat lig. Die amptelike opening van die restaurant is 'n paar keer uitgestel en die seiljagklublede het geweier om as betalende lede onder die Waterfront-vaandel aan te sluit.
Die jongste verwikkelinge bring 'n einde aan 'n vyf jaar lange vete, maar die toekoms van die perseel en die seiljagklub bly onseker. Die regstappe om die Waterfront te ontruim kan 'n geruime tyd duur en selfs al sou 'n nuwe huurooreenkoms met die seiljagklub aangegaan word, sal dit lank neem om die skade te herstel.